મિત્ર ભરત અકબરીએ મને ત્રણેક મહિના અગાઉ કહી દીધું હતું કે આ વખતે ભાજપ માટે સૌરાષ્ટ્ર સર કરવું અઘરું છે કારણકે ખેડૂતોને ટેકાના વ્યવસ્થિત ભાવ નથી મળી રહ્યા. ભરતભાઈએ એમ પણ ઉમેર્યું હતું કે સૌરાષ્ટ્રના ખેડૂતો માટે (કે કોઇપણ ખેડૂત માટે) ટેકાનો ભાવ એ કાયમ ઈમોશનલ ઈશ્યુ રહ્યો છે. દિવાળી અગાઉ સરકારે ઉતાવળમાં આ અંગે કેટલાક નિર્ણયો લીધા પણ હતા, પરંતુ તેમ છતાં પરિણામો જોતા એવું લાગતું નથી કે સૌરાષ્ટ્રનો ખેડૂત એ નિર્ણયથી ખુશ છે. એક અન્ય મિત્ર અને પત્રકાર કિન્નર આચાર્યની એક ફેસબુક પોસ્ટ પર તેમણે ટેકાના ભાવ ન મળતા ભાજપને મત ન આપવા માટે ખેડૂતોની ટીકા કરી છે. પરંતુ ભાજપ માટે હવે ખેડૂતોને નારાજ કરવા પોસાય તેમ નથી. હા, તેમની પાસે બહુમતી છે, પરંતુ હવે અમુક સ્તરેથી વધુ આર્થિક મદદ ન કરવાની અને એવો નિર્ણય લીધા બાદ પડશે એવા દેવાશે જેવી નરેન્દ્ર મોદીની નીતિ હવે તેમણે એટલીસ્ટ આ પાંચ વર્ષ માટે છોડવી પડશે અને નારાજ ખેડૂતને મનાવવો પડશે. કારણકે દોઢ વર્ષ પછી લોકસભા અને અઢી વર્ષ પછી ગ્રામ પંચાયત અને જીલ્લા પંચાયતની ચૂંટણીઓમાં તેણે ગુમાવેલી જમીન પરત મેળવવાની છે.